Kæmpedroner godkendt til start under OL i Paris

Den ligner en krydsning mellem en helikopter og en drone. Og den er blevet godkendt til at fungere som lufttaxi under OL i Paris, der starter den 26. juli. De nye kæmpedroner får endda egen “lufthavn” i form af en pram på floden Seinen, oplyser de franske myndigheder. Terminalen er døbt “Vertiport de Paris-Austerlitz”.

Det er den tyske virksomhed Volocopter, som vi tidligere har skrevet om, der skal levere de flyvende taxier. Fartøjet, der har to passagerpladser og 18 rotorer, er blevet blåstemplet efter over et års test.

Kæmpedronerne må dog kun udføre to flyvninger i timen og 900 flyvninger på tværs af hele “eksperimentet”, der skal afsluttes inden 31. december. De må også kun flyve mellem klokken 08:00 og 17:00.

Lufttaxifirmaer håber, at forsøget giver et springbræt til industrien.

Den franske præsident, Macron, er blevet inviteret til at blive den første passager i Paris, rapporterer den engelske avis The Times.

– Hvis han ville være den første europæer til at flyve i denne type køretøjer… ved de olympiske lege, vil han være velkommen, siger Augustin de Romanet, der er administrerende formand for Paris Airports Authority.

Det er dog ikke alle, der støtter planen om kæmpedroner. Kritikere hævder, at lufttaxaer er upraktiske og giver dårlig værdi for pengene. De hævder, at flyvningerne udelukkende er for de ultra-velhavende.

Byrådet i Paris har kaldt projektet for “absurd” og en “økologisk fejltagelse”. De har planer om at anfægte tilladelsen til projektet.

Kæmpedroner godkendt til start under OL i Paris